Vysoké a Nízke Tatry
Tatry
Tatry sú nepochybne jedným z najvýraznejších symbolov Slovenska.
Tvoria najvyššiu časť Karpát a nachádzajú sa v severnej časti Slovenska na hranici s Poľskom. Pohorie sa na Slovensku rozprestiera na ploche 610 km². Ich alpský charakter zvýrazňuje 30 štítov s výškou nad 2 500 m n. m..
Vysoké Tatry
Pohorie Vysoké Tatry bolo v roku 1949 vyhlásené za prvý národný park na Slovensku (TANAP).
Vo Vysokých Tatrách vznikli horotvornou činnosťou skalné vrcholy (Gerlachovský štít, Kriváň, Rysy, Lomnický štít), hlboké ľadovcové doliny (Mengusovská dolina, Veľká a Malá Studená dolina), morény a plesá (Štrbské pleso, Skalnaté pleso).
V oblasti sa nachádzajú obce s mnohými historickými pamiatkami (Kežmarok, Poprad) a významné turistické strediská (Starý Smokovec, Štrbské Pleso, Tatranská Lomnica, Ždiar).
Vysoké Tatry poskytujú svojim návštevníkom širokú paletu možností a výletov v letnom i zimnou období. Na svoje si prídu rodiny s deťmi, turisti, ale aj milovníci histórie a prírodných krás.
Nízke Tatry
Pohorie Nízke Tatry sa tiahne v dĺžke 80 km medzi údoliami Váhu a Hrona. V roku 1978 boli Nízke Tatry vyhlásené za národný park (NAPANT).
Hlavný hrebeň dosahuje výšku vyše 2000 m. Najvyššie vrcholy sú Ďumbier (2043 m), Chopok (2024 m), Dereše (2004 m), Chabenec (1955 m) a Kráľova hoľa (1948 m).
Nízke Tatry sú jedným z najnavštevovanejších pohorí Slovenska. Napriek tomu sa predovšetkým vo východnej časti, medzi sedlom Čertovica a Kráľovou hoľou, nájdu ešte ozajstné pralesy, zaujímavé pre pešie túry.
Turisticky príťažlivý je napríklad úsek hrebeňovky od Chopka k Čertovici, ktorý poskytuje nádherné výhľady do nízkotatranských dolín.
Najlepšie vybavené strediská turistického ruchu sa nachádzajú uprostred Nízkych Tatier, v dvoch dolinách pod Chopkom. V severnej časti leží Demänovská dolina s rekreačnými osadami, na Lúčkach, na Záhradkách a v Jasnej.
Na juhu sa rozprestiera Bystrá dolina so strediskami Tále, Srdiečko a Kosodrevina a rekreačnou obcou Mýto pod Ďumbierom.
V strednej časti pohoria je lyžiarske stredisko v sedle Čertovica.
V západnej časti je hlavným východiskom na túry obec Donovaly, vo východnej časti Liptovská Teplička a Telgárt. Hlavným turistickým východiskom do oblastí Chopok-sever (Demänovská dolina) je Liptovský Mikuláš, do oblastí Chopok-juh (Bystrá dolina, Krpáčovo) zas Podbrezová a Brezno
Oblasť Nízkych Tatier poskytuje možnosti kúpania (Bešeňová, Čierny Váh, Krpáčovo, Liptovská Mara, Liptovský Ján, Aquapark Tatralandia, Tále) a návštev jaskýň (Bystrianska jaskyňa, Demänovská ľadová jaskyňa, Demänovská jaskyňa slobody, Jaskyňa mŕtvych netopierov, Važecká jaskyňa).